Malema bly oor ANC-skorsing; belowe sneltrein na Pretoria | Maroela Media
Malema bly oor ANC-skorsing; belowe sneltrein na Pretoria
Julius Malema, die leier van die Ekonomiese Vryheidsvegters (EFF) en geskorste leier van die ANC-jeugliga, het Maandag gesê hy is dankbaar dat die ANC hom destyds uit die party geskors het, het The Star Dinsdag berig.
Malema het Maandag aan 'n groep ondersteuners in Moloto, Mpumalanga, gesê hy sou andersins nie die ware revolusie geken het nie. "Die ANC praat net oor posisies, maar ons praat oor ware kwessies. Ons bedank hulle dat ons geskors is, dit was 'n goeie ding," het Malema gesê.
Malema is in 2012 uit die ANC geskors nadat hy skuldig bevind is dat hy verdeeldheid in die party gesaai het.
Hy het aan die Moloto-gemeenskap belowe dat hy sal voldoen aan die vermeende leë beloftes wat president Jacob Zuma in 2011 aan hulle gemaak het. Hy het na die berugte Molotopad, die hoofpad tussen Moloto en Pretoria, verwys en gesê: "Ons het al oor dié pad van die dood gepraat en hoe die mense hier ly. Die pad eis bykans daagliks slagoffers, en niks word aan die situasie gedoen nie."
Malema het belowe dat dié pad breër gemaak sal word, en dat 'n treinspoor opgerig sal word om Limpopo, Gauteng en Mpumalanga aan mekaar te verbind. Hy het bygevoeg dit sal 'n sneltrein wees wat pendelaars binne 'n halfuur na Pretoria sal vervoer. -SAPA
Pa skiet seun per ongeluk by wapenskou
Visserman sterf in fratsongeluk
Beloftes, beloftes! En soos altyd gaan die mense daarvoor val. Ek wonder meneer die towenaar waar die geld vandaan gaan kom. Jy gaan toorkuns nodig hê om al jou beloftes waar te maak want soos ek jou ken gaan jy dieselfde as Zuma maak en net jouself bevoordeel. Hulle moet maar lekker vir jou stem.
Talk is cheap … doen dit, laat ons sien of jy jou woord gestand gaan kan doen. Geld groei nie sommer net op bome nie, beslis ook nie op mens se rug nie. Aan die einde van die dag is julle, jy en Zuma voëls van eenderse vere.
Ja Jules, een aand op 'n trein na Pretoria en jou woorde was bitterlik eensaam en aleen… Is daar enige regdenkende persoon wat 'n woord van die windstormpie glo – kan nie wees nie!
Is dit nie teen die OVK se reëls om sulke belaglike beloftes te maak nie- wat gebeur as so persoon aan bewind kom? Dan gaan daar mos wanorde losbars waarvan ons nie gaan kan ontsnap nie! So persoon behoort in hegtenis geneem te word, vir publieke uitbuitery!